google/wiki40b huggingface dataset:
Tüüp 82 (juhtimissoomuk)

Ajalugu

Karmide maasrikuolude tõttu kasutas jaapan pikka aega ainult roomiksoomukeid, kuid 1970. aastate lõpul algasid tööd ratastega luuresoomuki loomiseks. Aastal 1974 valmistati Jaapani Omakaitsejõudude tarbeks kaks luuresõidukit: Komatsu Seisaku-Jyo valmistas neljarattalise masina ja Mitsubishi rasketööstusettevõte valmistas kuue rattaga masina. Katsete järel otsustati kuuerattalise mudeli kasuks. Tootma hakati kahte kuuerattalist soomukit: Komatsu hakkas tootma luuresoomukit Tüüp 87, juhtimis- ja sidesoomukit Tüüp 82 hakkas tootma Mitsubishi. Tüüp 87 ja Tüüp 82 kasutavad sama veermikku.
Aastal 2010 oli Jaapani Omakaitsejõududes kasutusel 229 juhtimis- ja sidesoomukit Tüüp 82.

Kirjeldus

Tüübi 82 soomus on keevitatud terasest ja pakub kaitset käsitulirelvade ja mürsukildude eest. Juht istub masinas ees paremal ja tema kõrval vasakul istub veel üks meeskonnaliige, kelle pa kohal on luuk. Luugi ees paikneb üks 7,62 mm kuulipilduja. Esiaknad on võimalik lahingupiirkonnas vaatepiludega soomusluukidega kinni katta.
Tagumine meeskonnaruum on esiosast kõrgem, et mahutada sideaparatuur ja kuus meeskonnaliiget. Tagumise ruumi katuses on kaks luuki: vasakpoolsel luugil on kuus periskoopi vaatluseks ja parempoolse ees paikneb 12,7 mm kuulipilduja. Kuulipilduja on varustatud teraskilbiga. Masina tagaosas asub suur luuk vaatlus- ja laskeavaga. Vasakul küljel teise ja kolmanda ratta vahel paikneb veel üks laskeavaga luuk, kuid on nähtud soomukeid ilma selle luugita. Tagumise luugi kohal asub veel üks laskeava ja kaks paiknevad küljeluugi kõrval.
Mootor paikneb kahe meeskonnaruumi vahel. Mootorist paremal on läbipääs, mis ühendab kahte meeskonnaruumi.
Jahvatamine

Jahvatamine ehk jahvatus on mingi tahke aine osakeste (harilikult läbimõõt alla 1 cm) mõõtmete mitmekordne vähendamine. Kui osakeste läbimõõt on üle 1 cm, siis võidakse seda nimetada purustamiseks.
Ajalooliselt on jahvatamiseks kasutatud nt tuule- ja vesiveskeid.
Pehr Evind Svinhufvud

Pehr Evind Svinhufvud af Qvalstad (15. detsember 1861 – 29. veebruar 1944) oli Soome riigihoidja aastal 1918 ja president aastail 1931–1937.
Pehr Evind Svinhufvud oli Konstantin Pätsi sõber ja külastas 1934. ja 1936. aastal Eestit. 17. märtsil 1934 andis ta käsu, et Helsingis ilmuva ajalehe Ajan Suunta peatoimetaja Somersalo kohtulikule vastutusele võetaks artiklite pärast, mis sisaldavad solvavaid väljendusi Konstantin Pätsi, Soomega sõprussuhetes oleva maa riigipea, kohta.
Tema hüüdnimeks Soome rahva seas oli Ukko-Pekka.
Käru mõis (Simuna)

Käru mõis oli rüütlimõis Simuna kihelkonnas Virumaal.
Käru oli algselt Tammiku mõisa küla. Arhiivimaterjalides esineb Käru mõis esmakordselt 1500. aastal.
Kõrvalmõisaks oli Härma mõis.
Barry Sonnenfeld

Barry Sonnenfeld (sündinud 1. aprillil 1953 New Yorgis) on USA filmi- ja telerežissöör ja produtsent. Juba enne režissööriks hakkamist oli ta mitmes vendade Coenite (Joel ja Ethan Coen) lavastatud filmides operaator.
Conrad Quensel

Elulugu

Conrad Quensel oli Turu õuekohtu assessori poeg.
Õppis algul Uppsalas, aastast 1692 Åbo akadeemias, hiljem oli samas dotsent, adjunkt ja notarius stipendiorum, mag. phil. (1694, Åbo), väitekiri "De indifferentissima ethica". Oli 1705–10 Pärnus Academia Gustavo-Carolina matemaatika ja astronoomia professor, samuti kvestor ja kalendrite tsensor, 1708 ka rektor. 1708 läks Rootsi. 1712–32 oli Lundi Ülikooli matemaatika ja astronoomia professor, korduvalt rektor. Pärnus juhendas kaht dissertatsiooni: 1708–09 Petrus Königi "Calculus eclipsium solis et lunae …" ja 1709 Samuel Flodini "De Atmospharaem".
Conrad Quenseli samanimeline pojapoeg oli Rootsi looduseuurija ja entomoloog.

Teadustöö

Avaldas aastast 1714 Rootsi kohta üksikasjalike andmetega astronoomia kalendreid. 1720 andis välja esimese traktaadi heliotsentrilise kosmoloogia õigustamiseks Rootsis. Lundis koostas õpikuid ja tegi msg vaatlusi. Teaduste Seltsi liige (aastast 1728).
Uno Mereste

Uno Mereste (kuni 14. veebruarini 1936 Uno-Johannes Muskat; 27. mai 1928 – 6. detsember 2009) oli Eesti majandusteadlane ja poliitik.
Uno Mereste lõpetas 1946 Tallinna Poeglaste Kaubandus- ja Kommertskooli ja 1950. aastal Tallinna Polütehnilise Instituudi rahanduse erialal; aastatel 1951–1954 õppis Tartu Riiklikus Ülikoolis geograafiat, 1972. aastal sai majandusteaduse doktoriks.
Aastatel 1950–1954 oli ta Tallinna Rahandus- ja Krediiditehnikumis õpetaja, 1954–1964 TRÜ õppejõud ja 1964–1992 TPI õppejõud, statistika ja raamatupidamise kateedri juhataja. Alates 1994. aastast oli ta Eesti Teaduste Akadeemia liige.
Uno Mereste osales Eesti rahapoliitika kujundamises ja rahasüsteemi taasloomises. Aastal 1992 valiti ta Mõõdukate nimekirjas Riigikokku. Aastal 1994 kuulus ta Reformierakonna asutajate hulka. Ta oli ka VIII ja IX Riigikogu liige.
Aastatel 1992–1997 oli Uno Mereste Eesti Panga nõukogu esimees.
Uno Mereste oli ka üks oskuskeele alusepanijaid mitmes vallas. Tema harrastuste hulka kuulus purjesport.
Künnipäev

Künnipäev on 14. aprillil ning see on muistne põllutööde alguse tähtpäev.
Künnipäev oli nagu karjalaskepäevgi, ennetava maagia päev, mil mitmesuguste maagiliste toimingutega püüti tagada head saaki. Üks niisugune töö oli sõnnikukoorma viimine põllule, põllutööriistade liigutamine ja üksiti korrastamine.
Giulia Enders

Giulia Enders ( sündinud 1990. aastal Mannheimis) on saksa gastroenteroloog ja aimekirjanik.
Ta on gastroenteroloogia doktorant Frankfurdi Goethe ülikooli meditsiinilise mikrobioloogia ja haiglahügieeni instituudis. Oma käsilolevas doktoritöös uurib ta bakterit Acinetobacter baumannii (atsinetobakter), mis võib põhjustada infektsiooni, hingamisteede haigusi ja veremürgitust.
2012. aastal võitis ta loenguga "Võluv soolestik" esikoha Freiburgi, Berliini ja Karlsruhe Science Slamil ning loeng sai YouTube'is kiiresti menukaks. Kirjastus Ullstein tegi talle ettepaneku sellel teemal raamat kirjutada. Aimeraamat "Darm mit Charme" ("Võluv soolestik") ilmuski 2014. aasta märtsis. Juulis teatas kirjastaja, et raamatust on pool miljonit eksemplari müüdud. "Võluvast soolestikust" sai rahvusvaheline menuk, mis on tõlgitud 28 keelde.
Causus rasmusseni

Levila

Neid võib kohata roomamas Sambias.
Kuninga mänd

Kuninga mänd ehk Kuningamänd ehk Järvselja kuningamänd on  looduskaitsealune põlismänd Tartumaal Kastre vallas Järvselja külas.
Tüve ümbermõõt 3,25 m, kõrgus 33 m, võra algus 23 m (1999).
Kuninga männi vanuseks on mõõdetud ligi 360 aastat (1999).

Asukoht

Kuningamänd paikneb riigimetsa maal ja tema asukohaks on Järvselja looduskaitseala Järvselja sihtkaitsevöönd Liispõllu–Aravu tee ääres.

Looduskaitse

Kuningamänd on kaitsealune üksikobjekt (kood KLO4000596).  
Esmakande alusdokument: Eesti NSV Tartu rajooni Töörahva Saadikute Nõukogu Täitevkomitee otsus 06.08.1958 nr 122 Looduskaitse ja kultuurimälestusmärkide organiseerimisest Tartu rajoonis.
Mikk Granström

Elulugu

Aastatel 1994–2007 õppis Granström Kadrioru Saksa Gümnaasiumis.
Teekond filmi juurde sai alguse juba põhikoolis, kui Granström tegi oma esimese lühimängufilmi "Must vari", millele järgnes pea igal aastal veel üks film. Koolinoortele suunatud festivali "KSG NUI"  korraldusmeeskonda sattus Granström samuti põhikoolis ning gümnaasiumis oli ta juba festivali peakorraldaja. "KSG NUI" sai Granströmi eestvedamisel tuntuks üle Eesti. Festivali kajastasid nii ajalehed, ajakirjad kui televisioon. Festivali "KSG NUI" korraldas ta kuni 2008. aastani. Nende aastate jooksul võitis ta korra ka ise festivali, kui nii publiku kui ka žürii lemmikuks valiti film "Vale". 
Gümnaasiumis mängis Granström jalgpalli ja tegeledes pikamaajooksuga. 800 meetri jooksus noppis ta koolis esikohad. Granströmi jalgpallitreener oli Benno Tael.
2007. aastal alustas Granström õpinguid Tallinna Ülikoolis (lõpetas 2010) ja 2008. aastal kutsuti ta Eesti Filmi Päevi korraldama. Pärast esimest katsetust väljaspool kooliseinu kutsuti Granström Tallinna Pimedate Ööde Filmifestivalil korraldama laste- ja noortefilmide festivali Just Film, mida ta juhib siiani. Lisaks on Granström telesaadete produtsent, peab noortele filmialaseid loenguid ning lööb kaasa ühiskondlikes tegevustes.
Praegu töötab Granström ka Tallinna 32. Keskkoolis filmiõpetuse õpetajana.

Isiklikku

Granströmil on poolteist aastat noorem õde.
Laevapiletid.ee

Laevapiletid.ee on Läänemere suuremate laevaoperaatorite (Tallink-Silja, Viking Line, Eckerö Line, Linda Line) pileteid internetis vahendav ühtne broneerimissüsteem, mida haldab Baltic Ferry Tickets OÜ. Broneerimissüsteem võimaldab ööpäevaringselt võrrelda laevaoperaatorite teenuseid (väljumisaegu, hindu, lisateenuseid, vabade kohtade saadavust jms.) ning osta pileteid.

Ajalugu

Laevapiletid.ee alustas tegevust aastal 2009. Esimesena pakuti võimalust osta pileteid Tallinn–Helsingi liinile ja teenus oli eestikeelne. Broneerimistugi toimus e-posti teel. Tänaseks on teenuseid märgatavalt kasvatatud ning lisandunud on liine ja keeli. Hetkel saab teenust kasutada eesti, soome, inglise või vene keeles.
Gustav Adolf von Rosenkampf

Vabahärra Gustav Adolf von Rosenkampff (vene Густав Андреевич Розенкампф; vkj 26. detsember 1763 / 6. jaanuar 1764 Kaarepere, Palamuse kihelkond – vkj 16. / 28. aprill 1832 Peterburi) oli baltisakslasest Venemaa riigitegelane, jurist ja literaat.
Ta sündis Luua, Kaarepere ja Udriku omaniku, Liivimaa maanõuniku, õuekohtu assessori ja hilisema Liivimaa maamarssali (1775–1777) Caspar Heinrich von Rosenkampfi (1734–1790) pojana. Tema vanaisa Reinhold Johann von Rosenkampf oli Rootsi aadlik (20.08.1687) ja assessor. Ta õppis Leipzigi Ülikoolis ja oli 18. sajandi lõpul Tartu- ja Võrumaa maakohtunik. Keiser Aleksander I valitsusaja algul tõusis ta valitseja peamiste nõunike hulka. Rosenkampf valmistas ette mitmeid olulisi reformiprojekte, millest võttis suures osas eeskuju ka hilisem tuntud reformaator Mihhail Speranski. Seoses Speranski esiletõusuga jäi Rosenkampf keisri lähikonnast eemale.
25. detsembril 1811 sai ta naturalisatsiooni korras Soome aadlikuks. 13./25. juulil 1817 tõsteti ta koos vennapoja, insenerkindralmajor Carl von Rosenkampffiga (1793–1846), Soomes vabahärra seisusesse, ning nende suguvõsa immatrikuleeriti 17. septembril 1818 Soome rüütelkonda (Nr.27).
Ta maeti Peterburis Aleksander Nevski kloostri kalmistule.
Ta oli Tartumaal Kaarepere (Kersel), Kudina (Kudding), Jõe (Jägel) ja Vaiatu (Somel) mõisaomanik.

Perekond

1797. abiellus ta Maria Franziska Wilhelmina Blarambergiga (1779–1834), kes oli Paul Moret de Blarembergue tütar. Abikaasa vend Johann (Jean) von Blaramberg (1772–1832) oli arheoloog ja riigiametnik, kelle poegadest Johann von Blaramberg (1800–1878; ru) ja Vladimir de Blaremberg (1811–1846) olid kartograafid, ning pojapoegadest Nicolae Blaremberg (1837–1896; ro) oli Rumeenia justiitsminister ja Paul Blaramberg (1841–1907; ru) helilooja, kes oli abielus näitleja ja laulja paruness Wilhelmine von Wrangelliga (1845–1905 ).
Kirjakast

Kirjakast (ka postkast) on kast, kuhu kirjakandja paneb adressaadile mõeldud posti.
MÄRKUS: AS Eesti Post UNIVERSAALSE POSTITEENUSE tüüptingimuste põhjal on Kirjakast Posti kogumisvõrgus olev püsivalt paigaldatud vahend lihtsaadetisena edastatavate kirisaadetiste kogumiseks ning Postkast on saaja valduses olev vahend kirisaadetise ja postisaadetiste saabumise teadete kättetoimetamiseks.
Kuremäe kääbaskalmistu

Kuremäe kääbaskalmistu asub Ida-Virumaal Alutaguse vallas Kuremäe lähedal Pühtitsa kloostri maa-alal.
Algselt oli kalmistul 50–100 kääbast, millest säilinud on 4-5. Ülejäänud kääpad on lõhutud ning neid on 1869 ja 1892 kaevatud.
Kääbastes olid peamiselt laibamatused. Kääbastest leiti hoburaudsõlgi, käevõrusid, sõrmuseid, odaotsi, kirveid ja muid esemeid, mis olid vadjapärased ning pärinesid 11. sajandi lõpust kuni 13. sajandist.
Kolmekrossiooper

"Kolmekrossiooper" (saksa keeles "Die Dreigroschenoper") on Bertolt Brechti ja Elisabeth Hauptmanni 1928 valminud kolme vaatusega näidend, Brechti üks tuntumaid teoseid.  
Näidend on adaptatsioon John Gay 18. sajandil kirjutatud ooperist "The Beggar's Opera". Näidendile kirjutas muusika Kurt Weill. 
Näidend kanti esimest korda ette 31. augustil 1928 Berliinis Theater am Schiffbauerdammis.
Hertu mõis

Hertu mõis (saksa keeles Hermet) oli Valtu kõrvalmõis Rapla kihelkonnas Harjumaal. Nüüdisajal jääb kunagine mõis Rapla valda Rapla maakonnas.
Tremadoci lade

Tremadoci lade on ordoviitsiumi ladestu alamordoviitsiumi ladestiku vanim  globaalne ja kohati ka  regionaalne kronostratigraafiline üksus (lade). Seda hakkas esimesena eristama Adam Sedgwick aastal 1846. Lade on nime saanud Tremadoci küla järgi Walesis. Lademe alumist piiri määratleb konodondi Iapetognathus fluctivagus esmakordne ilmumine Newfoundlandil Gros Morne rahvuspargi piirpaljandis, lademe ülempiiri märgib Tetragraptus approximatuse esmakordne ilmumine Hunnebergi mäel Diabasbrotteti kivimurrus. 
Tremadoci lademe all lamab Furongi ladestikku kuuluv ametliku nimetuseta kambriumi lade ja sellel lasub Flo lade. Lademe vanus on 488,3...478,6 miljonit aastat. Eestis vastavad sellele Pakerordi lade ja Varangu lade.
Tremadoci lade tähistab graptoliitide esmakordset ilmumist.
Suurbritannia regionaalses stratigraafias vastavad Tremadoci lademele Migneinti lade ja Cressage lade, Põhja-Ameerikas Stairsi lade ja Skullrocki lade. Austraalias vastab sellele Lancefieldi lademe alumine osa, Siberis Nija lade. Hiina ja Vahemere&Põhja-Gondwana regionaalsed stratigraafilised skeemid kasutavad nimetust Tremadoci lade.
Austraalia regionaalses stratigraafias lasub Darriwili lade Yapeeni lademel ja see lamab Gisborni lademe all. Austraalia lademete süsteem on kasutusel ka Uus-Meremaa Permile eelnevas geokronoloogias. Austraalias moodustusid sellel perioodil valdavalt kildad ja graniit.
Hiina regionaalses stratigraafias lamab Tremadoci lademel Flo lade, Vahemere&Põhja-Gondwana stratigraafias aga Arenigi lade.
Xueta'd

Xueta'd (katalaani keeles xuetes [ʃwətəs], ainsus xueta; hispaania keeles chuetas, ainsus chueta) on sotsiaalne grupp Mallorca saarel Hispaanias, kristluse omaks võtnud Mallorca juutide (vt Hispaania juudid) järglased.
Xueta'd on säilitanud kollektiivse teadlikkuse oma päritolust. Neil on iseloomulikud perekonnanimed.
17. sajandi viimasel veerandil jälitas inkvisitsioon neid "juudi usu salajase praktiseerimise" pärast. Nad olid stigmatiseeritud ja pidid elama isoleeritult. Kuni 20. sajandi keskpaigani abielluti ainult grupi sees. Praegu kannab Mallorcal neile iseloomulikke perekonnanimesid 18 kuni 20 tuhat inimest.
Eukleides Megarast

Eukleides Megarast (kreeka Εὐκλείδης; 5.–4. sajand eKr) oli vanakreeka filosoof, kes oli tõenäoliselt pärit Megara linnast Atikas.
Eukleides oli Sokratese õpilane, kes viibis Sokratese surma juures ning pakkus pärast seda sokraatikutele, sealhulgas Platonile, varju türannide viha eest. Lisaks Sokratesele oli ta oluliselt mõjutatud Parmenidesest ning nendest kahest lähtudes lõi ta filosoofia, milles sokraatiline hüve idee ühendati eleaatide püsiva ning muutumatu ühtsuse ideega (vanakreeka keeles: "ἓν τὸ ἀγαθὸν"). Selle filosoofia kohaselt ei eksisteeri midagi, mis on headuse ideega vastuolus.
Eukleides oli Megara koolkonna asutaja ning Eubulidese, Ichthyase, Kleinomachose ja Korintose Thrasymachose õpetaja.
Eukleides kirjutas Diogenes Laertiose andmetel kuus dialoogi: "Lamprias", "Aischines", "Foiniiklane", "Kriton", "Alkibiades" ja "Armastusest". Paraku pole ükski nendest dialoogidest teadaolevalt säilinud. Peamiseks allikaks Megara Eukleidese filosoofia kohta on Diogenes Laertiose lühike ülevaade "Väljapaistvate filosoofide eludest, õpetustest ja ütlustest" II raamatus.
The Everly Brothers

The Everly Brothers oli Ameerika Ühendriikides tegutsenud kantri- ja rock'n'roll'i ansambel, mis koosnes vendadest Don ja Phil Everlyst.
Vennad tegid oma esimese lindistuse ansamblina 1956. aastal ning läksid lahku 1973. aastal, kui Phil kontserdil oma kitarri lõhkus ja lavalt minema tormas, jättes Doni üksinda kontserti lõpetama. Vennad hakkasid taas koos esinema 1983. aastal.
Lahhovo

Lahhovo (vene keeles Лахово) on küla Venemaal Pihkva oblastis Opotška rajoonis, 48 km Opotška linnast ja 10 km Duhnovo külast idas.
2000. aastal elas asulas 23 elanikku.
1894. aastal sündis Lahhovos Julius Kuperjanov.
Basiilik

Nimi

Basilikon tähendab kreeka keeles kuninglikku. Usutakse, et ta on saanud nime mütoloogilise roomajalaadse koletise basiliski (kreeka sõnast βασιλίσκος basiliskos, 'väike kuningas') järgi, kes võis tappa pelgalt hingeõhu või otsavaatamisega.

Levila ja kultiveerimine

Basiilik kasvab looduslikult Lõuna-Aasias, Lähis-Idas, Iraanis, Pakistanis, Afganistanis ja Indias.
Basiilikut on troopilises Aasias kasvatatud üle 5000 aasta. Kultiveeritult kasvatatakse teda Vahemere maades, Prantsusmaal, Ungaris, Indoneesias, Californias, vähesel määral ka Eestis.

Saadused ja kasutamine

Algselt Indiast ja teistelt Aasia troopikaaladelt pärinev basiilik on laialt kasutusel niihästi Itaalia kui ka Taiwani, Tai, Vietnami, Kambodža ning Laose köögis. Sõltuvalt liigist ja sordist võib basiilikulehtede maitse sarnaneda aniisi maitsega.
Vürtsbasiilik (Ocimum basilicum) on tuntud maitse- ja ravimtaim. Teda tarvitatakse värskelt ja kuivatatult mitmesuguste toitude, eriti pitsa ja tomatiroogade maitsestamiseks.
Adõgee Vabariigi hümn

Adõgee Vabariigi hümni sõnade autor on Ishak Mašbaša (Исхьакъ Мэщбэшlэ) ja viisi autor on Umar Thabsõsõm (Умар Тхьабысым). Hümn võeti kasutusele 25. märtsil 1992.
АДЫГЕ РЕСПУБЛИКЭМ И lИМН
Тихэгъэгу кlасэу тигупсэр

Адыгэ чlыгушъ, терэl.

Зы бын-унагъоу лъэпкъыбэр

Щызэгурыlоу щэрэl.
Жъыу:

Шlум факlу, лъыкlуат,

Республикэу тиунэ дах.

Егъэхъу, зыlат,

Республикэу тигугъэ лъаг -

Уилъэнкън хъишъэр фэlуат.
Дунаим ичlыпlэ шlагъор

Нахьыжъмэ тэ къытфыхах,

Ахэмэ ялlыгъэ-шlагъэ

Лlэшlэгъумэ къызэlэпах.
Жъыу:
Хьазабмэ уахэмытыжьэу

Уитыгъэ нэфи ншъхьащыт.

Россием зыкlэ ущыщэу

Ащ гукlи ущышъхьафит.
Жъыу:
Тэ тыщыlэфэ - егъашlэмъ -

Тичlыгоу тыгур щlэщт.

Тиуашъуи, тыгъи бэгъашlэ

Тфэхъоу тикlасэу тиlэщт.
Жъыу:
ГИМН РЕСПУБЛИКИ АДЫГЕЯ
Земля адыгская - милая сердцу страна,

Наша душа - пусть живет, -

Пусть будет согласие всегда

В единой семье народов.
Припев:

Иди к добру, двигайся дальше,

Республика - наш счастливый дом.

Поднимайся расправляй крылья,

Республика - наша высокая мечта.
Умножай славу народов своих.

Одно из прекрасных мест мира

Нашими предками выбрано для нас

Их мужество, их отвага

Века передают друг другу.
Припев:
Все тягости у тебя позади,

И солнце твое над тобой.

Ты - частица России славной,

И сердцем в ней ты свободна.
Припев:
Пока мы живы - вечно

Земля будет в нашем сердце.

И вечны будут для нас

И солнце родное, и небо.
Припев:
Saarõpää järv

Saarõpää järv (ka: Saareküla järv) on järv Võru maakonnas Setomaa vallas.
Järve pindala on 3,2 ha.
Hendrik Saar

Hendrik Saar (pseudonüüm Kivilombi Ints ja Sulgnokk; vkj 24. veebruar/8. märts 1893 Laatre vald Põhja-Ruhja kihelkond Volmari maakond – 1944 jäi teadmata kadunuks) oli Eesti ajakirjanik, följetonist, näitekirjanik, ajaviitekirjanik ja kloun. 
Ta esines veel kupleelaulja ja estraadinäitlejana ning lavastas endakirjutatud näidendeid. 1919. aastal hakkas koos Goriga välja andma naljaajakirja "Sipelgas". Oli Tallinnas veel mitme huumoriajalehe (Vana Meie Mats (1919), Meie Mats (1920–1921), Kodanik Mats (192?), Naljaleht (1929–1930)) ja ajakirja Kino-Film (1927–1928) toimetaja.
Peale Nõukogude–Saksa sõja puhkemist 1941. aastal avaldas ta ajaleht "Sirbis ja Vasaras" Adolf Hitleri kohta följetoni.
Arvatavasti selle följetoni pärast arreteeriti ta 1942. aastal Saksa okupatsioonivõimude poolt. Viimati nähti teda 1944. aasta kevadel vangide töökolonnis Tallinna tänavaid puhastamas.

Isiklikku

Hendrik Saare tütar oli balletitantsija Asta Saar (1920–2000), kes oli 1944–1964 Georg Otsa abikaasa.
Aleksei Balabanov

Aleksei Balabanov (25. veebruar 1959 Sverdlovsk – 18. mai 2013 Sestroretsk) oli vene filmilavastaja, -stsenarist ja -näitleja.
Aleksei Balabanov elas 1990. aastast Peterburis.
Jäsemed

Jäsemete arv

Selgroogsetel on jäsemeid 4, putukatel 6, ämblikel 8. Selgrootutel võib jäsemete arv ulatuda sadadesse (näiteks tuhatjalgsel Illacme plenipes'il kuni 750).
BMW E30

BMW E30 autoplatvorm oli aluseks aastatel 1982–1994 toodetud BMW 3-seeria algtaseme luksusauto / kompaktse äriklassi auto valmistamisel. See oli BMW E21 järeltulija aastal 1982 ja asendati 1990. aastal BMW E36-ga. BMW jätkas E30 kabriolettmudeli tootmist veel kuni 1993. aastani. Universaal püsis tootmises 1994. aastani, mil selle vahetas välja E36 Touring. M3 kabrioletti ei pakutud kunagi ametlikult müügiks Põhja-Ameerikas; seda pakuti ainult Euroopa turul. BMW M3 tutvustati esmalt just E30 platvormil. E30 esivedrustuse laiendatud versioon ja kardaan E30 325i-lt olid kasutuses BMW Z1 roadsteril. E30 3-seeriat toodeti neljas keretüübis: neljaukseline sedaan, kaheukseline kupee, viie uksega universaal (turustatud kui “touring”) ja kaheukseline kabriolett. Saadaval oli ka Baur cabrio. 325ix oli tootmises 1988–1991, eriliseks tunnuseks nelikvedu. See oli saadaval kaheukselisena (kupee) või neljaukselisena (sedaan) ja universaalina. BMW M3 kasutas 2-ukselise kerestiili laiendatud ja suures mahus ümber kujundatud versiooni. Aastatel 1984–1987 Põhja-Ameerika turule toodetud BMW E30 mudelite põhiliseks eritunnuseks on väljavenitatud esimesed/tagumised alumiiniumist põrkerauad. Need põrkerauad on rahvasuus tuntud ka kui “hüppelauad”. Aastal 1988 lühendati alumiiniumist kaitseraudu ümbrise ja täitematerjali ümbertegemise ja amortisaatorite lühendamise teel. 1989 asendati alumiiniumist kaitserauad lõpuks lühemate kerevärvi plastpõrkeraudadega.
Südame-veresoonkond

Terminoloogia

Organismide anatoomilis-füsioloogilistest eripäradest lähtuvalt liigitatakse südame- ja soonte süsteem vahel ka puuduvaks (lameussid), suletud ja avatud tsirkulatsioonisüsteemiks (lülijalgsed, sh putukad, vähilaadsed jpt). 
Terminoloogia pole käesoleval ajal päris selge. Osad autorid vaatlevad tsirkulatsioonisüsteemi hulka kuuluvana ka lümfisüsteemi, kuid enamasti peetakse lümfisüsteemi siiski avatud tsirkulatsioonisüsteemiks. 
Rõngussidel ja peajalgsetel on suletud soontesüsteem.

Selgroogsetel

Selgroogsetel on suletud soontesüsteem, mille juhtelundiks peetakse süda. 
Süstikkaladel aga ei ole süda välja kujunenud.

Inimestel

Inimestel kuuluvad südame-veresoonkonda süda, arterid, veenid, kapillaarid ja veri.

Patogenees

Paljudel loomadel ja inimestel seostatakse kardiovaskulaarsüsteemiga selliseid haiguslikke seisundeid nagu kaasasündinud südamerikked (nt vatsakestevaheseina defekt, kodadevaheseina puue jpt), südamelihasehaigestumus, klapirikked, südamepuudulikkus, müokardiit, endokardiit, kardiomüopaatiad, pärilikud südamehaigused, rütmihäired, kardiogeenne šokk, ateroskleroos, müokardiinfarkt, omandatud südamepuudulikkus, hüpertooniatõbi, emboolia, aneurüsmid, hüpotensioon, südameseiskus.

Ajaloolist

Hiinas tunti vere tsirkulatsiooni, mille keskmeks on süda, kontseptsiooni arvatavasti juba 475 (kuni 2697) eKr sellest annavad tunnistust sissekanded Nei Jing 'is.
Praxagoras Kosilt (vanakreeka keeles Πραξαγόρας ὁ Κῷος) uskus, et arterid sisaldavad üksnes õhku, uurijate arvates seetõttu, et lahti lõigatud loomade surnukehade sees olevad arterid olid tühjad. 
Vana-Kreeka arstid Hippokrates Kosilt ja Galenos uskusid, et kardiovaskulaarsüsteem koosneb kahest eraldiseisvast soontevõrgustikust: arteritest ja veenidest.
Osade uurijate arvates püstitas esimese korrektse kardiovaskulaarsüsteemi mudeli vanakreeka filosoof Aristoteles (384 eKr – 322 eKr).
Kuni Wiliam Harvey ajani (ja tegelikult veel mõni aeg hiljemgi) valitses seisukoht, et arteriaalne ja venoosne veri on kaks erinevat vedelikku. Vereks peeti ainult venoosset verd ning arvati, et maks toodab seda pidevalt juurde; veenid kannavad selle lihastesse ja kudedesse laiali, mis see selle vere siis omakorda "ära tarbivad". Arteriaalseses veres nähti "elujõu" kandjat kopsudest läbi südame kudedesse. Selline oli ka Galenose seisukoht.
1628. aastal avaldas William Harvey raamatu On the Motion of the Heart and Blood in Animals., milles püüdis kirjeldada arterite ja veenide ühendusteid kopsudega ja perifeersete kudedega ja ka seda, et veri ringleb.